NIA की पंजाब-हरियाणा व चंडीगढ़ पुलिस से हर महीने बैठक; लॉरेंस समेत कई गैंग हैं एक्टिव
NIA Punjab Haryana Chandigarh Police Joint Action;  Terror Gangster Criminal Target;  राष्ट्रीय जांच एजेंसी (NIA) ने पंजाब, हरियाणा और चंडीगढ़ की पुलिस के साथ मिलकर आतंकी- गैंगस्टर सिंडिकेट के खिलाफ सांझा अभियान चलाने की घोषणा कर दी है।
राष्ट्रीय जांच एजेंसी (NIA) ने पंजाब, हरियाणा और चंडीगढ़ की पुलिस के साथ मिलकर आतंकी- गैंगस्टर सिंडिकेट के खिलाफ सांझा अभियान चलाने की घोषणा कर दी है। उत्तर भारत में बढ़ते क्राइम को रोकने व आपराधिक गतिविधियों के खिलाफ लड़ने के लिए यह प्लानिंग की गई है। इसके लिए एक जॉइंट कमेटी का गठन किया गया है।
हरियाणा के पंचकूला में NIA के डायरेक्टर जनरल दिनकर गुप्ता की अध्यक्षता में एक बैठक के दौरान राज्यों में सक्रिय संगठित आपराधिक सिंडिकेट व समूहों के नेताओं और सदस्यों की गतिविधियों व उनसे जुड़े विभिन्न आपराधिक मामलों में चल रही जांच पर चर्चा हुई। बता दें कि हरियाणा और पंजाब में लॉरेंस समेत दूसरी गैंग एक्टिव हैं।
इस दौरान यह भी निर्धारित किया गया कि अब हर महीने ऐसी बैठकें आयोजित होंगी। जिसमें किए गए सफल प्रयासों और आपराधिक सिंडिकेट समूहों के खिलाफ कार्रवाई की अगली प्लानिंग पर चर्चा होगी।
जेल से चल रहे नेटवर्क पर चर्चा
पंजाब पुलिस, चंडीगढ़ पुलिस और हरियाणा पुलिस ने इन आपराधिक सिंडिकेटों की बढ़ती घटनाओं पर चिंता व्यक्त की। वहीं DG दिनकर गुप्ता ने जेल से चल रहे सिंडिकेट, उनके द्वारा अपनाए जा रहे तरीकों पर NIA की जांच के निष्कर्ष को सांझा किया। DG गुप्ता ने इस दौरान गैंगस्टरों व आपराधिक संगठनों की गतिविधियों को रोकने के लिए तेजी से कार्य करने पर जोर दिया।
राज्यों में कोऑर्डिनेशन पर जोर
हरियाणा के डीजीपी पीके अग्रवाल, पंजाब के डीजीपी गौरव यादव और चंडीगढ़ डीजीपी परवीर रंजन ने सभी राज्यों के बीच कोऑर्डिनेशन पर जोर दिया। सभी ने इस दौरान उत्तर भारत के राज्यों के अपराधियों के एक दूसरे से संबंधों पर चिंता व्यक्ति की। उनके अनुसार आपराधिक गैंगस्टर सिंडिकेट से जुड़े लोग उत्तर भारत के राज्यों में फैले हुए हैं, जिन्हें रोकने के लिए समन्वित और सह-क्रियात्मक प्रयास की आवश्यकता है।
पंजाब, हरियाणा व चंडीगढ़ में एक्टिव गैंग
NIA पहले ही पंजाब, हरियाणा और चंडीगढ़ में एक्टिव 26 गैंगस्टरों के खिलाफ कोर्ट में चार्जशीट दायर कर चुका है। जिसमें लॉरेंस बिश्नोई, अर्श डल्ला, जगदीप सिंह उर्फ ​​जग्गू भगवानपुरिया, सतिंदरजीत सिंह उर्फ ​​गोल्डी बराड़, सचिन थापन उर्फ ​​सचिन बिश्नोई, अनमोल बिश्नोई उर्फ ​​भानु, विक्रमजीत सिंह उर्फ ​​विक्रम बराड़, संदीप झंझरिया उर्फ ​​काला जठेरी, वीरेंद्र प्रताप सिंह उर्फ काला राणा, जोगिंदर सिंह, राजेश कुमार उर्फ राजू मोटा, राज कुमार उर्फ राजू उर्फ राजू बसोदी, अनिल उर्फ चिप्पी, नरेश यादव उर्फ सेठ, शाहबाज अंसारी उर्फ शाहबाज, गौरव पटयाल, सुखप्रीत, कौशल चौधरी, अमित डागर, नवीन बाली, छोटू भट, आसिफ खान, जग्गा तख्तमल, तिल्लू ताजपुरिया, भुप्पी राणा और संदीप बराड़ शामिल हैं।